綠色和平台灣文化廣播電台 - Chiah呢霸氣的蔡英文，正是咱的總統！
Chiah呢霸氣的蔡英文，正是咱的總統！
三月三十一，中國解放軍派出兩台戰鬥機飛過海峽中線，對台採取無事起空行動，咱軍緊急派出幾若台軍機飛起去kā cha̍h，那像《聖經》的記載，魔鬼佇曠野試探耶穌，耶穌kā講：「撒旦，退去！」Tùi按呢魔鬼tio̍h離開伊。咱空軍一直叫伊退去！十分鐘後中國戰鬥機才飛倒轉去海峽中線以西hit旁，路尾才轉去in的基地。中國解放軍戰鬥機比魔鬼koh khah纏。M̄-nā中國軍機動向全程攏佇咱的掌控，而且。無論咱的軍艦頂面、抑是地面的飛彈攏拍開，一直向hit兩台飛過中線的「殲十一」戰鬥機，kah飛佇邊仔無過中線的六台戰鬥機mā攏kā鎖tiâu-tiâu，萬一兩三分鐘tio̍h飛到台灣本島，咱有精準的飛彈等beh伺候in。
四月初一，中國官方報紙《環球時報》發表社論講，中國自了m̄-bat承認海峽中線，未來有可能會kā歸個台灣海峽攏變作解放軍的行動區域，甚至kā台灣島上的空域mā攏劃入去解放軍巡航範圍。
四月初一，蔡英文總統佇伊的面冊頂按呢講：國軍有充分萬全的準備，鞏固2,300萬人民選擇自由民主的生存權利。伊koh講，我已經下令軍方，對thiau故意飛過中線chit旁來的無事起空。一定tio̍h tī第一時間強勢kā趕出去。蔡英文總統今仔日對中國解放戰鬥機飛過來海峽中線chit旁表達嚴正抗議，蔡總統提醒北京當局「三不要」，不要無事起空、不要製造事端、不要試圖破壞台海現狀。伊講身為總統，mā會kah國軍戰士作夥奮鬥到底，「國土一寸都無讓」。
四月三，美國國防部亞太助理部長薛瑞福表示，解放軍chit遍的行動是有計畫的，目的是「恐嚇台灣」，美國反對chit種行動。
咱來聽台灣政治人物對中國解放軍戰鬥機侵門踏戶chit件代誌按怎講：記者問台北市長柯文哲，伊應講：恁去問韓國瑜。Chit-ê人聽講有想beh選2020年總統neh！四月初一，記者問高雄市長韓國瑜，伊表示chit-má家己歸頭殼攏干單teh想講beh按怎賣柭仔。Chit-ê人聽講是中國國民黨主席吳敦義一直beh扶伊出來選總統的人。四月初二，吳敦義主席呼籲蔡政府tio̍h和平對待中國。咱m̄知，吳主席的意思是m̄是講蔡政府tio̍h請解放軍戰鬥機入來台灣奉茶一下？
好佳哉！Chiah呢霸氣的蔡英文，正是咱的總統！